CELEX: 32020R1361
Language: el
Date: 2020-09-30 00:00:00
Title: Εκτελεστικός κανονισμός (ΕΕ) 2020/1361 της Επιτροπής της 30ής Σεπτεμβρίου 2020 για την τροποποίηση του εκτελεστικού κανονισμού (ΕΕ) 2018/2019 όσον αφορά ορισμένα φυτά προς φύτευση Malus domestica, καταγωγής Σερβίας, και ορισμένα φυτά προς φύτευση Acer japonicum Thunberg, Acer palmatum Thunberg και Acer shirasawanum Koidzumi, καταγωγής Νέας Ζηλανδίας

1.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 317/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1361 ΤΗΣ ΕΠΙΤΡΟΠΗΣ
         της 30ής Σεπτεμβρίου 2020
         για την τροποποίηση του εκτελεστικού κανονισμού (ΕΕ) 2018/2019 όσον αφορά ορισμένα φυτά προς φύτευση Malus domestica, καταγωγής Σερβίας, και ορισμένα φυτά προς φύτευση Acer japonicum Thunberg, Acer palmatum Thunberg και Acer shirasawanum Koidzumi, καταγωγής Νέας Ζηλανδίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 42 παράγραφος 4 πρώτο και τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2018/2019 της Επιτροπής (2) θεσπίζει, βάσει προκαταρκτικής εκτίμησης κινδύνου, κατάλογο φυτών, φυτικών προϊόντων και άλλων αντικειμένων υψηλού κινδύνου.
                  
               
                     (2)
                  
                  
                     Ο εκτελεστικός κανονισμός (ΕΕ) 2018/2018 της Επιτροπής (3) θεσπίζει ειδικούς κανόνες σχετικά με τη διαδικασία που πρέπει να ακολουθείται για τη διενέργεια της εκτίμησης κινδύνου που αναφέρεται στο άρθρο 42 παράγραφος 4 του κανονισμού (ΕΕ) 2016/2031 για τα εν λόγω φυτά, φυτικά προϊόντα και άλλα αντικείμενα υψηλού κινδύνου.
                  
               
                     (3)
                  
                  
                     Μετά από προκαταρκτική εκτίμηση κινδύνου, 35 φυτά προς φύτευση καταγόμενα από όλες τις τρίτες χώρες συμπεριλήφθηκαν στο παράρτημα του εκτελεστικού κανονισμού (ΕΕ) 2018/2019 ως φυτά υψηλού κινδύνου, μεταξύ των οποίων συγκαταλέγονται τα γένη Malus Mill. και Acer L.
                  
               
                     (4)
                  
                  
                     Στις 31 Ιουλίου 2019 η Σερβία υπέβαλε στην Επιτροπή αίτηση για εξαγωγή στην Ένωση γυμνόριζων, εμβολιασμένων φυτών προς φύτευση, σε λήθαργο, ηλικίας ενός έως δύο ετών, που ανήκουν στο είδος Malus domestica. Η εν λόγω αίτηση υποστηρίχθηκε από τον αντίστοιχο τεχνικό φάκελο.
                  
               
                     (5)
                  
                  
                     Στις 13 Μαΐου 2020 η Ευρωπαϊκή Αρχή για την Ασφάλεια των Τροφίμων (στο εξής: Αρχή) δημοσίευσε επιστημονική γνώμη σχετικά με την εκτίμηση κινδύνου για εμπορεύματα των φυτών προς φύτευση Malus domestica από τη Σερβία (4). Η Αρχή προσδιόρισε τον Erwinia amylovora ως επιβλαβή οργανισμό σχετικό με τα εν λόγω φυτά προς φύτευση, αξιολόγησε τα μέτρα άμβλυνσης του κινδύνου που περιγράφονται στον φάκελο για τον εν λόγω επιβλαβή οργανισμό και εκτίμησε την πιθανότητα απουσίας αυτού του επιβλαβούς οργανισμού από τα εν λόγω φυτά.
                  
               
                     (6)
                  
                  
                     Με βάση την εν λόγω γνώμη, ο φυτοϋγειονομικός κίνδυνος από την εισαγωγή στην Ένωση γυμνόριζων, εμβολιασμένων φυτών προς φύτευση, σε λήθαργο, ηλικίας ενός έως δύο ετών, που ανήκουν στο είδος Malus domestica, καταγωγής Σερβίας, θεωρείται ότι μειώνεται σε αποδεκτό επίπεδο, αν εφαρμοστούν κατάλληλα μέτρα μετριασμού για την αντιμετώπιση του κινδύνου που συνεπάγεται ο επιβλαβής οργανισμός που συνδέεται με τα εν λόγω φυτά προς φύτευση. Δεδομένου ότι τέτοια κατάλληλα μέτρα προβλέπονται στο σημείο 9 του παραρτήματος Χ του εκτελεστικού κανονισμού (ΕΕ) 2019/2072 της Επιτροπής (5), τα εν λόγω φυτά προς φύτευση δεν θα πρέπει να θεωρούνται πλέον φυτά υψηλού κινδύνου και θα πρέπει να διαγραφούν από το παράρτημα του εκτελεστικού κανονισμού (ΕΕ) 2018/2019.
                  
               
                     (7)
                  
                  
                     Στις 29 Αυγούστου 2019 η Νέα Ζηλανδία υπέβαλε στην Επιτροπή αίτηση για εξαγωγή στην Ένωση γυμνόριζων, εμβολιασμένων ή ενοφθαλμισμένων φυτών προς φύτευση, σε λήθαργο, χωρίς φύλλα, ηλικίας ενός έως τριών ετών, που ανήκουν στα είδη Acer japonicum Thunberg, Acer palmatum Thunberg και Acer shirasawanum Koidzumi. Η εν λόγω αίτηση υποστηρίχθηκε από τον αντίστοιχο τεχνικό φάκελο.
                  
               
                     (8)
                  
                  
                     Στις 20 Μαΐου 2020 η Αρχή δημοσίευσε επιστημονική γνώμη σχετικά με την εκτίμηση κινδύνου για εμπορεύματα των φυτών προς φύτευση Acer spp. από τη Νέα Ζηλανδία (6). Η Αρχή προσδιόρισε τους Eotetranychus sexmaculatus, Meloidogyne
                        fallax, Oemona hirta και Platypus apicalis ως επιβλαβείς οργανισμούς σχετικούς με τα εν λόγω φυτά προς φύτευση, αξιολόγησε τα μέτρα μετριασμού του κινδύνου που περιγράφονται στον φάκελο για τους εν λόγω επιβλαβείς οργανισμούς και εκτίμησε, για κάθε επιβλαβή οργανισμό που συνδέεται με τα εν λόγω εμπορεύματα, την πιθανότητα απουσίας του από αυτά.
                  
               
                     (9)
                  
                  
                     Με βάση την εν λόγω γνώμη, ο φυτοϋγειονομικός κίνδυνος από την εισαγωγή στην Ένωση γυμνόριζων, εμβολιασμένων ή ενοφθαλμισμένων φυτών προς φύτευση, σε λήθαργο, χωρίς φύλλα, ηλικίας ενός έως τριών ετών, που ανήκουν στα είδη Acer japonicum Thunberg, Acer palmatum Thunberg και Acer shirasawanum Koidzumi, καταγωγής Νέας Ζηλανδίας, θεωρείται ότι μειώνεται σε αποδεκτό επίπεδο, αν εφαρμοστούν κατάλληλα μέτρα μετριασμού για την αντιμετώπιση του κινδύνου που συνεπάγονται οι επιβλαβείς οργανισμοί που συνδέονται με τα εν λόγω φυτά προς φύτευση. Δεδομένου ότι τέτοια κατάλληλα μέτρα προβλέπονται από τον εκτελεστικό κανονισμό (ΕΕ) 2020/… της Επιτροπής (7), τα εν λόγω φυτά προς φύτευση δεν θα πρέπει να θεωρούνται πλέον φυτά υψηλού κινδύνου και θα πρέπει να διαγραφούν από το παράρτημα του εκτελεστικού κανονισμού (ΕΕ) 2018/2019.
                  
               
                     (10)
                  
                  
                     Για να υπάρξει συμμόρφωση με τις υποχρεώσεις που υπέχει η Ένωση δυνάμει της συμφωνίας του Παγκόσμιου Οργανισμού Εμπορίου για την εφαρμογή μέτρων υγειονομικής και φυτοϋγειονομικής προστασίας (8), η εισαγωγή των εν λόγω εμπορευμάτων θα πρέπει να ξαναρχίσει το συντομότερο δυνατόν. Συνεπώς, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               Τροποποίηση του εκτελεστικού κανονισμού (ΕΕ)
               2018/2019
            
            Το παράρτημα του εκτελεστικού κανονισμού (ΕΕ) 2018/2019 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Σεπτεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 317 της 23.11.2016, σ. 4.
         
            (2)  Εκτελεστικός κανονισμός (ΕΕ) 2018/2019 της Επιτροπής, της 18ης Δεκεμβρίου 2018, για τη θέσπιση προσωρινού καταλόγου των φυτών, φυτικών προϊόντων ή άλλων αντικειμένων υψηλού κινδύνου, κατά την έννοια του άρθρου 42 του κανονισμού (ΕΕ) 2016/2031, και καταλόγου των φυτών για τα οποία δεν απαιτούνται πιστοποιητικά φυτοϋγείας για την είσοδο στην Ένωση, κατά την έννοια του άρθρου 73 του εν λόγω κανονισμού (ΕΕ L 323 της 19.12.2018, σ. 10).
         
            (3)  Εκτελεστικός κανονισμός (ΕΕ) 2018/2018 της Επιτροπής, της 18ης Δεκεμβρίου 2018, για τον καθορισμό ειδικών κανόνων όσον αφορά τη διαδικασία που πρέπει να ακολουθείται για τη διενέργεια εκτίμησης κινδύνου για φυτά, φυτικά προϊόντα και άλλα αντικείμενα υψηλού κινδύνου κατά την έννοια του άρθρου 42 παράγραφος 1 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου (ΕΕ L 323 της 19.12.2018, σ. 7).
         
            (4)  FSA PLH Panel (EFSA Panel on Plant Health — Ομάδα της EFSA για την υγεία των φυτών), 2020. Scientific Opinion on the commodity risk assessment of Malus domestica plants from Serbia (Επιστημονική γνώμη σχετικά με την εκτίμηση κινδύνου για εμπορεύματα φυτών Malus domestica από τη Σερβία). EFSA Journal 2020·18(5):6109, 53 σελίδες, https://doi.org/10.2903/j.efsa.2020.6109.
         
            (5)  Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).
         
            (6)  FSA PLH Panel (EFSA Panel on Plant Health — Ομάδα της EFSA για την υγεία των φυτών), 2020. Scientific Opinion on the commodity risk assessment of Acer spp. plants from New Zealand (Επιστημονική γνώμη σχετικά με την εκτίμηση κινδύνου για εμπορεύματα των φυτών Acer spp. από τη Νέα Ζηλανδία). EFSA Journal 2020· 18(5): 6105. https://doi.org/10.2903/j.efsa.2020.6105.
         
            (7)  Εκτελεστικός κανονισμός (ΕΕ) 2020/… της Επιτροπής, της 30ής Σεπτεμβρίου 2020, για την τροποποίηση του εκτελεστικού κανονισμού (ΕΕ) 2020/1213 σχετικά με τα φυτοϋγειονομικά μέτρα για την είσοδο στην Ένωση ορισμένων φυτών προς φύτευση Acer japonicum Thunberg, Acer palmatum Thunberg και Acer shirasawanum Koidzumi, καταγωγής Νέας Ζηλανδίας (βλέπε σελίδα … της παρούσας Επίσημης Εφημερίδας).
         
            (8)  Συμφωνία του Παγκόσμιου Οργανισμού Εμπορίου για την εφαρμογή μέτρων υγειονομικής και φυτοϋγειονομικής προστασίας (συμφωνία ΥΦΠ), https://www.wto.org/english/tratop_e/sps_e/spsagr_e.htm.
      
      
         
            ΠΑΡΑΡΤΗΜΑ
            Στο σημείο 1 του παραρτήματος του εκτελεστικού κανονισμού (ΕΕ) 2018/2019 της Επιτροπής, η δεύτερη στήλη «Περιγραφή» τροποποιείται ως εξής:
            
                        α)
                     
                     
                        η εγγραφή για το «Malus Mill.» αντικαθίσταται από το ακόλουθο κείμενο:
                        «Malus Mill., εκτός από τα γυμνόριζα, εμβολιασμένα φυτά προς φύτευση, σε λήθαργο, ηλικίας ενός έως δύο ετών, του είδους Malus domestica καταγωγής Σερβίας»·
                     
                  
                        β)
                     
                     
                        η εγγραφή για το «Acer L.» αντικαθίσταται από το ακόλουθο κείμενο:
                        «Acer L., εκτός από τα γυμνόριζα, εμβολιασμένα ή ενοφθαλμισμένα φυτά προς φύτευση, σε λήθαργο, χωρίς φύλλα, ηλικίας ενός έως τριών ετών, των ειδών Acer japonicum Thunberg, Acer palmatum Thunberg, και Acer shirasawanum Koidzumi, καταγωγής Νέας Ζηλανδίας».